Христо Радевски
Пролетно състезание

chitanka.info

Кестените — или си сънил? —

в ден един напъпиха,

щом лъчите на април

ги окъпаха.

А отсрещните върби

сякаш се замислиха

и от ревност може би

се разлистиха.

Паркът се зазелени,

цъфнат кукуряците,

пускат пухкави ресни

и лещаците.

И макар да закъсня,

да е още гола тя,

гледай, пак заруменя

и тополата.

Ето първите цветя,

пролетно ухание.

Прави се по красота

състезание.

От потока, що шуми,

и от хо̀ра, птичия,

чуваш: всичко се стреми

към отличие!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.